《赠黄任道》
宋代·王令

长河之流几万里，骇若泻自天上来。
奔湍冲山拔地走，直有到海无邪回。
人之所观乃流沬，犹以泪射忧天摧。
想其根源发声势，如纵烈火烧千雷。
古来走死万万脚，竟莫识自何来哉。
我疑鸿荒混沌日，冲破天地之元胎。
夸娥摇头巨灵走，避不敢道曾疏开。
锄耰之成乃畎浍，欲计议此诚可哈。
长帆大舰不敢绝，尚恐飘去无垠涯。
愚儿脚惯踏潢潦，安敢逆此加泝洄。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。